స్నేహ దీప్తి

వూటాల స్నేహ దీప్తి, ప్రస్తుతం ఆంధ్రా తరపున ఆడుతున్న క్రికెట్ క్రీడాకారిణి. కుడిచేతి వాటం బ్యాటర్‌గా రాణిస్తోంది. 2013లో భారతదేశం తరపున ఒక వన్డే ఇంటర్నేషనల్,రెండు ట్వంటీ 20 ఇంటర్నేషనల్స్ మ్యాచ్ లు ఆడింది. 2013 ఏప్రిల్ లో బంగ్లాదేశ్‌పై అంతర్జాతీయ క్రికెట్ లోకి అరంగేట్రం చేసింది.

 జీవిత విశేషాలు 
స్నేహ దీప్తి 1996, సెప్టెంబరు 10న ఆంధ్రప్రదేశ్ లోని విశాఖపట్నంలో జన్మించింది. చిన్నతనంలో ఏ విధమైన క్రీడలపై ఆసక్తి లేకపోయినా తన తండ్రి, సోదరుడితో కలిసి గల్లీ క్రికెట్ ఆడటం ప్రారంభించింది. విశాఖపట్నం స్టీల్ ప్లాంట్‌లో ఉద్యోగి అయిన తండ్రి ఒత్తిడితో, ఆటను సీరియస్‌గా ఆడటం ప్రారంభించింది. నాల్గవ తరగతికి చేరుకునే సమయానికి కోచింగ్ తరగతులకు వెళ్ళింది. తండ్రి స్నేహ దీప్తిని, ఆమె చెల్లెలు రమ్య దీపికను సమ్మర్ కోచింగ్ క్యాంపులో చేర్పించారు. వారి కోచ్ కృష్ణారావు వద్ద సరైన శిక్షణ పొందేందుకు, డాక్టర్ వై.ఎస్. రాజశేఖర రెడ్డి ఎసిఎ-విడిసిఏ స్టేడియం క్రికెట్‌లోని సౌకర్యాలను సద్వినియోగం చేసుకునేందుకు కుటుంబం ఉక్కునగరం (విశాఖపట్నం స్టీల్ ప్లాంట్) నుండి విశాఖపట్నంలోని మరొక శివారు ప్రాంతమైన పోతినమల్లయ్య పాలెంకు మారింది.

 క్రికెట్ రంగం 
2013లో దీప్తి ఆంధ్రా మహిళల క్రికెట్ జట్టు నుండి డబుల్ సెంచరీ చేసిన మొదటి క్రికెటర్ గా నిలిచింది. సీనియర్ మహిళల అంతర్ జిల్లాల మ్యాచ్‌లో తూర్పు గోదావరిపై 203 పరుగులతో నాటౌట్‌గా నిలిచింది. బంగ్లాదేశ్‌తో జరిగిన 2012-13 హోమ్ సిరీస్‌కు జాతీయ జట్టుకు ఎంపికైంది. 16 సంవత్సరాల 204 రోజుల వయస్సులో దీప్తి మహిళల ట్వంటీ 20 అంతర్జాతీయ క్రికెట్‌లో జాతీయ జట్టుకు ప్రాతినిధ్యం వహించిన అతిపిన్న వయస్కురాలుగా రికార్డు సాధించింది. 2015 ఆగస్టులో శ్రీకాకుళంపై 350 పరుగులు చేసింది, ఇది ఆంధ్రా క్రికెట్ అసోసియేషన్ నార్త్ జోన్ అంతర్-జిల్లా మహిళల టోర్నమెంట్ లీగ్ మ్యాచ్‌లో శ్రీకాకుళంపై ఆంధ్ర క్రికెట్ అసోసియేషన్ తరపున మహిళా క్రికెటర్ చేసిన అత్యధిక వ్యక్తిగత స్కోరు. ఈ మ్యాచ్‌లో ఆమె నాలుగు పరుగులకే రెండు వికెట్లు పడగొట్టింది.

దీప్తి వివాహం చేసుకుని తన మొదటి బిడ్డకు జన్మనిచ్చేందుకు క్రికెట్‌కు విరామం తీసుకుంది: ఆమె 2021–22 సీజన్‌లో ఆంధ్ర జట్టుకు ఆడేందుకు, కెప్టెన్‌గా వ్యవహరించడానికి తిరిగి వచ్చింది.

 మూలాలు 

 బయటి లింకులు 


వర్గం:జీవిస్తున్న ప్రజలు
వర్గం:విశాఖపట్నం జిల్లా క్రికెట్ క్రీడాకారిణులు
వర్గం:1996 జననాలు